**О Б Р А З Л О Ж Е Њ Е**

**I. Правни основ за доношење одлуке**

Правни основ за доношење Одлуке садржан је у члану 48. став 1. Закона о културном наслеђу („Службени гласник РС”, број 129/21), којим је прописано да културна добра од изузетног значаја утврђује Народна скупштина, и члану 14. став 2. Закона о музејској делатности („Службени гласник РС”, бр. 35/21 и 96/21), којим је прописано да се утврђивање музејске грађе за културно добро, културно добро од великог значаја и културно добро од изузетног значаја уређује законом којим се уређује заштита културних добара.

**II. Разлози за доношење одлуке**

**Дупљајска статуета** приказује антропоморфно божанство смештено у троколици коју вуку три барске патке (лат. Anas platyrhynchos), две мушке и једна женска јединка. Целокупна композиција има јасно изражен симболички карактер. На фигури се препознају елементи маске и ритуалног костима, што указује на постојање ритуала у којима су људи преузимали атрибуте животиња – вероватно као облик анимистичког веровања у повезаност човека и природе. Маскирање у животињске облике, у овом случају птице, могло је имати улогу посредника између земаљског и небеског света, између човека и божанства. Данас се Дупљајска колица, поред своје музејске вредности, налазе и у симболичкој употреби – њихов лик познат је широј јавности са возачких и саобраћајних исправа Републике Србије. На тај начин, овај артефакт наставља да живи као део савременог културног идентитета, подсећајући нас на далеке почетке уметничког израза, технолошког напретка и духовних трагања наших предака, због чега заслужује статус културног добра од изузетног значаја*.*

**III.** **Објашњење основних правних института и појединачних решења**

Одлука садржи све елементе предвиђене из члана 41. и мере заштите из члана 42. Закона о културном наслеђу.

Тачком 1. утврђује се музејски предмет, ВОТИВНА КОЛИЦА, инв. бр. 05\_4533 НМС за културно добро од изузетног значаја.

Тачком 2. наведени су опис изгледа и стања културног добра од изузетног значаја и појединих његових делова.

Тачком 3. наведени су подаци о власнику и држаоцу културног добра од изузетног значаја.

Тачком 4. образложене су вредности и особености културног добра

Тачком 5. утврђена је категорија културног добра од изузетног значаја.

Тачком 6. утврђени су подаци о објекту у којем се трајно чува или излаже покретно културно добро.

Тачком 7. утврђују се мере заштите, намена и начин чувања, одржавања и коришћења културног добра од изузетног значаја.

Тачком 8. утврђен је саставни део ове одлуке.

Тачком 9. прописано је ступање на снагу ове одлуке.

**IV.** **Процена финансијских средстава потребних за спровођење одлуке**

За спровођење ове одлуке није потребно обезбедити средства у буџету Републике Србије.